ЙКЫТ АХЬЫЗ ПШДЗАТА ЙЫРГАТI.

Зуыс бзиквала ажвлара сабап азгIазгуа ауагIа ргвы йгIатахитI, рыхьызква пхата йгIаргвалашвахитI. Ауат дрыуан Къвбина кыт амлыкврхIарта атшауацIыхра къару ду алазцIаз, асквшква 1958–1979 руацIа Красногорск совхоз йаланакIуаз йапхъахуз ахъвшара йаунашвачпагIвыз АПСА Ращид ХIасан йпа.
Июнь а 15 ауи агIвычIвгIвыс гвымчIва дъабзазуз Мостовая урам, й-7-хауа атдзы йчвахъабага гъвы кIыдырцIатI.
Къвбина кыт гIаныршара администрация ахъада Джьанчор ГIазали амитинг гIахъитIуата ауи згIаджвыквцIарахаз акыт ахIбачва рсовет аунашвачпагIв Джьгватан Рауф дшизыразу йхIватI йгьи ахIбачва йгIащтIырхыз ауыс амагIны шдуу, йгIадзынгылуа абанпара ркытлагIвчва бергьыльква рынцIра-бзазара швапхата йшырзалуа гIаликIгIатI.
Акыт совет апредседатель Альбот Мурат ахIбачва ртшазынархара дырхъйауата Апса Ращид ХIасан йпа йхъмаштылра гъвы кIыдцIарала апрель а 4 адепутатква йнарахвыз ащаквыргылра дгIапхьатI.
Апса Ращид йгIайыквчважвауа гIвыра сынчIва мартI а 27 йгIацIцIыз «Абазашта» газет йгIаквшватI. Ауи зкъальам йгIахъыцIыз Джьгватан Рауф агIвычIвгIвыс бергьльы йынцIра-бзазара шакIвшаз йгIайззаз ауагIа ужвыгьи зны йатагIадйыргвалашвахтI.
– Афырра ныбыжь гьамам. Апса Ращид йгIаницIыз асквш 51 щардума момкIва мачIума? Дъадзабзазаз мачIдзапI, ауаса йхарныс йылшаз уапшрыквын, щардадзазшва йубитI. Ращид йпа Анатолийи сари аквтанай апхьарта хIацапхьатI, ауи хвы змаз аба дшйымаз йанакIвызлакIгьи йыздыруан. СайгвыргъьитI зхъмаштылра хIыртлапIауа агIвычIвгIвыс пшдза йтынхаква йрыуата йпщбахауа абанпарагьи уахьчIва араъа йъазбауа, рабадучва йрабаз дъадыртлапIауа. ХIызлу агIаншара ззакIвхIыршауагьи ауат ахIба пшдза йшгIайтынхаз рдырырныс ахъазла акIвпI, – йхIватI арыпхьарала, наукала, культурала, чкIвыныргIа руысквала йгьи туризмла КЧР а-Парламент акомитет апредседатель, «КПРФ» КЧР-ла ахъвшара йапхъахауа асекретарь Быджь Исмель.
Амитинг апны йгIачважватI «Абаза» жвлара организация аунашвачпагIв йзаместитель Чагва Щорс, апрофессор ПIаз Сергей, зынцIра шабгаз Апса Ращид асовхоз йыцынхаз Уртен Амин, Абаза районла айсри анхари рветеранква р-Совет апредседатель ПIаз Борис.
«Акыт ахьыз пшдзата йзыргаз, йгIвычIвгIвыс цIабыргыз, ауагIа рыхъазла згвы зхьуаз, зпIатIу хIагIаз» – абар ауат Апса Ращид дшгIаргвалашвахыз.
Апса Ращид ХIасан йпа йчвахъабага гъвы гIахъыртIырныс йырквнадыргатI Къвбина кыт ахIбачва рсовет апредседатель Джьгватан Рауф, Ращид йпайцIба Анатолий йгьи йпахIба йпа Рустам.
РыгIвычIвгIвыс бзи йхъмаштылра мшы адызгалыз йгьи йгIайззаз аразыра ажваква рзынадырхатI Апса Ращид йаща Кьаримби, йахща Джьгватан Сима, йпхIа Огвыз Тамара.
Апса Ращиди йхъапщыла Хвыжьи йгIадзындыргылыз ахвыгIвсабичва йрыуата ахыгIв йагIамкIва адуней рхIваджьтI.
МосковскIа поселок й-6-хауа агимназия арыпхьарала адиректор дылзаместительта йынхауа ауат рпхIа Огвыз Тамара йгьи «Карачаево-Черкесия» ГТРК йаъачIвагIагIву рпа Анатолий ракIвпI атгIачва цIасква йыркъалагIвыру. Ауат рани раби рунагIва йщаквгылаз ахабза пшдзаква гьдрыдзуам, атшгIва йахчагIвыпI, ргIариква рабаду йшвапхала йырбжьауата анхара йачIвыта йгIадзындыргылитI.

КЪВМЫКЪВ Хаджьат.